BBP-syfers uitgereik: Dís wat jy kan verwag | Netwerk24
BBP-syfers uitgereik: Dís wat jy kan verwag
Deur Hanlie Stadler 08 Desember 2020 10:24
Goeie nuus word Dinsdag verwag wanneer Statistieke Suid-Afrika (SSA) die ekonomiese groeikoers vir die derde kwartaal bekend maak.
Maar – soos wat mense wie se salarisse besnoei is of wat afgelê is aan hul bas kan voel – dis syfers wat met 'n knippie sout geneem moet word.
Die syfers word om 11:30 uitgereik. Hou Netwerk24 vir die dekking daarvan en reaksie daarop dop.
Die heropening van die ekonomie in die derde kwartaal - vergeleke met die tweede kwartaal se streng inperkings - gaan die BBP-syfers skeeftrek. Foto: AP
Die bruto binnelandse produk (BBP) gaan na verwagting skerp hoër wees op 'n geannualiseerde en seisoensaangepaste kwartaalgrondslag, wat dikwels in Engels as qqsaa afgekort word.
Jeff Schultz, ekonoom van BNP Paribas, voorspel selfs 'n syfer van 65% en Annabel Bishop, hoofekonoom van Investec, voorspel 48,6%.
Die Covid-19-pandemie en gepaardgaande inperkings van ekonomiese bedrywighede trek egter vanjaar die syfers skeef. Die feit dat net noodsaaklike bedrywighede in April toelaatbaar was en bedrywe daarna stadig en met baie beperkings heropen het, het 'n skerp inkrimping in die tweede kwartaal meegebring – die qqsaa was -51%.
Selfs ongeannualiseerd was kwartaalgroei in die tweede kwartaal weens die inperkings skeefgetrek.
SSA het vir die tweede kwartaal die eerste keer nóg die ongeannualiseerde kwartaalgroei ook bekend gemaak. Dit was -16,4%. Dié syfer gaan na verwagting vandag in die omgewing van 20% wees.
Omdat die ekonomie op 'n kwartaalgrondslag daarteen gemeet sal word, sal die skerp positiewe groei wat vanoggend verwag word, bloot die heropening van die ekonomie weerspieël en nié die pas van ekonomiese groei vir die volgende kwartale aandui nie.
Die veel belangriker syfer is met hoeveel die ekonomie van jaar tot jaar gegroei het. Dit was in die tweede kwartaal -17,1%. Bishop verwag dat dit vandag -8,4% gaan wees.
Vir die volle 2020 voorspel ekonome, wat aan die Ekonoom van die Jaar-wedstryd deelneem, tussen -6,3% en -10%. Die mediaanverwagting is -8,34%. Die Reserwebank het einde November -8% voorspel.
Die Ekonoom van die Jaar-wedstryd word deur Netwerk24, Beeld, Die Burger, Volksblad en Rapport aangebied.